Rowers slaan toe op Kurumanse onderneming
Onderwerp: Rowers slaan toe op Kurumanse onderneming Sat Aug 14, 2010 8:54 am
Mnr. Jaco Benson by sy kafee wat deur vier gewapende rowers van R50?000, sigarette en selfone beroof is.Foto: Charné Kemp
Foto's · Lesersfoto's · Volksblad in Foto's
Kuruman – Gewapende rowers het die eienaars van die bekende Riverside Walk Kafee in Ds. Van Jaarsveldstraat op dié dorp van R50?000, selfone en sigarette beroof. Die polisie op Kuruman het reeds twee verdagtes in hegtenis geneem.
Volgens die eienaar van die kafee, mnr Jaco Benson, is hy, sy vrou, Patrys, en 'n werker wat anoniem wil bly, Woensdagaand deur vier mans (almal met sykouse oor die kop) met pistole aangehou. Hulle wou ook sy vrou ontvoer.
"Die winkel was reeds stil teen 19:30. Tien minute vroeër het my broer (ook sy vennoot) ons kinders huis toe geneem.
"Ek en Patrys was in die kantoor langs die kassiere. Skielik het een van die rowers ingestorm en my beveel om die kluis oop te maak.
"Die kantoor is redelik nou en ek moes opsy staan sodat hy in die kluis kon grawe en die geld uithaal.
"Hy het ook al die tjekboeke geneem. Ek wou nog aan 'n plan dink om hom oor die kop te moker, toe sy makker met ons werker die kantoor instap.
"Hulle het ons gedwing om al die sigarette in die winkelmandjie te pak. Die geld is ook in die mandjie gepak.
"Intussen het ek die paniekknoppie ongesiens gedruk.
"Dis toe dat hulle Patrys en die werker onder die tafelblad indwing en begin met hul ontvoerpraatjies.
"Die booswigte wou Patrys met alle mag ontvoer, maar ek het mooi gepraat tot hulle skielik haastig geraak het. Ek het gesê dat ek sal saamgaan, sy gaan nêrens alleen sonder my nie.
"Hulle het pistole die heeltyd teen ons koppe gedruk terwyl ons al drie onder die blad gehurk het."
Dit het 'n hele rukkie geduur voordat die rowers van hul ontvoerplan afgesien en laat spaander het.
Nadat die boewe by die winkel uitgehardloop het, het die Bensons 'n motor hoor wegjaag.
Mnr. Benson is agterna maar kon nie sien in watter rigting hulle gejaag het nie.
Klante wat voor die winkel gestaan het, het gesê die boewe is weg in 'n donkerblou motor.
Die sekuriteitsdienste het toe opgedaag, maar die boosdoeners was vort. Die polisie was dadelik ná die noodoproep op die toneel.
Die winkel het reeds drie keer vanjaar onder misdadigers deurgeloop, maar die vorige kere was dit inbrekers wat by die dak probeer inkom het.